Ikke alene tror danskerne langt mere på de nyheder, de ser, hører og læser i traditionelle medier, end hvad de præsenteres for på sociale medier. Flere års vækst i antallet af danskere, der hovedsageligt finder deres nyheder på sociale medier synes også stoppet.

Sådan tegner i hvert fald den årlige rapport fra 'Reuters Institute for the Study of Journalism' fra University of Oxford, hvor medieforbruget verden over kortlægges.

Næsten halvdelen af de adspurgte, nemlig 42 procent, synes at mene, at danske nyhedsmedier gør »et godt stykke arbejde med at hjælpe med at skelne fakta fra opspind«, viser den danske del af rapporten, som er udarbejdet af Roskilde Universitet.